En ung kvinde henvendte sig i 2002 til sin lærer kort før sommerferien for at fortælle, at hun skulle på sommerferie med sin familie til forældrenes hjemland.

Hun fortalte også, at hun var nervøs for, at hun ikke ville komme hjem igen, fordi hun skulle på genopdragelse.

Den unge kvindes bekymring viste sig at holde stik. I dag er kvinden tilbage i Danmark, hvor hun delte sin historie på Folkemødet på Bornholm. For Anita Johnson, der er direktør i RED Safehouse, er den et eksempel på, at Danmark som samfund er blevet langt mere opmærksom på at forhindre genopdragelsesrejser.

- Jeg tror simpelthen ikke, at kvinden ville være endt på genopdragelse, hvis hun havde delt sine bekymringer i dag, siger hun.

RED Safehouse er en organisation, der driver to safehouses, 19 udslusningsboliger og rådgivningsservicen Etnisk Ung.

Rådgivningsteamet hos Etnisk Ung har opgjort, hvor mange unge der søger hjælp om genopdragelsesrejser, og 2018 ser ud til at blive et rekordår.

I 2014 fik Etnisk Ung 70 henvendelser om genopdragelse. Sidste år var antallet oppe på 106, og alene i løbet af de første fem måneder af 2018 har rådgivningstjenesten fået 56 henvendelser. Det er 30 procent flere i forhold til samme periode sidste år, skriver Politiken.

Samme tendens ses hos rådgivningsteams, der hjælper læger og skolelærere, der møder de unge.

- Jeg tror ikke, der er flere der sendes på genopdragelsesrejser, men jeg tror, at det, at fagpersoner, medier og politikere har større fokus på det, gør, at de unge også er mere opmærksomme på, at der er muligheder for hjælp, siger Anita Johnson.

Flertal i Folketinget vil straffe forældrene

Tidligere på året kunne DR fortælle, at Ankestyrelsen havde kendskab til mindst 130 sager, hvor børn eller unge med ikke-vestlig baggrund siden efteråret 2015 har været på længerevarende udlandsophold, der har påvirket deres trivsel, skolegang eller sprogkundskaber negativt.

Det fik et flertal i Folketinget bestående af Socialdemokraterne, SF og Dansk Folkeparti til at kræve, at genopdragelsesrejser skal koste forældrene deres opholdstilladelse.

I øjeblikket fører Etnisk Ung en oplysningskampagne direkte henvendt til unge, der måske er bange for at blive sendt på opdragelsesrejse i sommerferien.

Læs også : Maria blev sendt til Tyrkiet: Jeg skulle glemme min danske kæreste

Og kampagnen kan mærkes på antallet af unge, der henvender sig, fortæller Anita Johnson.

- De unge ringer eksempelvis, hvis de skal på sommerferie med familie, og der i løbet af året har været større konflikter med forældrene. Så kan de blive i tvivl, om det er nu, at de vil blive sat af i hjemlandet eller måske skal giftes med én, de ikke vil giftes med, siger hun og tilføjer: